অবসর ভেঙে ফিরছেন ডিভিলিয়ার্স! খেলবেন IPL?

ওয়েব ডেস্ক: ক্রিকেটে কি প্রত্যাবর্তন করতে চলেছেন এবি ডি ভিলিয়ার্স (AB de Villiers)? শেষ প্রতিযোগিতামূলক ক্রিকেট তিনি খেলেছিলেন তিন বছরেরও বেশি সময় আগে। ৪০ বছর বয়সি দক্ষিণ আফ্রিকান কিংবদন্তি ব্যাটার আন্তর্জাতিক ক্রিকেট থেকে অবসর নেন ২০১৮ সালে, তবে তারপরেও আইপিএলে (IPL) খেলে যাচ্ছিলেন। শেষ পর্যন্ত ২০২১ সালে সব ধরনের ক্রিকেট থেকে অবসর নেন তিনি। সাম্প্রতিক এক সাক্ষাৎকারে তিনি খেলায় ফেরার ইঙ্গিত দিলেন।

এবিডি বলেন, “আমি হয়তো একদিন আবার ক্রিকেট খেলব। কোনও নিশ্চয়তা দিচ্ছি না, তবে আমি যেন অনুভব করছি। আমার সন্তানরা চাপ দিতে শুরু করেছে, আমার মনে হচ্ছে ওদের সঙ্গে নেটে অনুশীলন করতে নামব। যদি উপভোগ করি, তাহলে ফের ক্যাজুয়াল ক্রিকেট খেলব, তবে পেশাদার আইপিএল বা দক্ষিণ আফ্রিকার সফরে নয়।”

আরও পড়ুন: বিবাহিত জীবনে রক্ষাকবচ দরকার পুরুষদেরও: দিল্লি হাইকোর্ট

মিস্টার ৩৬০ ডিগ্রি আরও বলেন, “আমি আবার চেষ্টা করব এবং দেখব বাঁ চোখটা ঠিকঠাক আছে কি না। এখন একটু আবছা, তবে ডান চোখটা আসল এবং সেটা ঠিক আছে। আমি এসব এখন আমার বাচ্চাদের জন্য করছি, দেখি খেলতে নেমে উপভোগ করতে পারি কি না।” ডিভিলিয়ার্স এও জানিয়েছেন, তিনি আর আইপিএলের মতো পেশাদার ক্রিকেটের চাপ নিতে চান না। যা করতে চান তা মজাচ্ছলে।

আন্তর্জাতিক ক্রিকেটে (International Cricket) অসাধারণ রেকর্ড নিয়ে খেলা শেষ করেছেন প্রোটিয়া ব্যাটার। সব ধরনের ফর্ম্যাট মিলিয়ে ৪২০ ম্যাচে ৪৭টি শতরান সহ ২০,০০০ রান করেছেন তিনি। টেস্ট (Test) এবং ওডিআই (ODI), দুই ফর্ম্যাটেই ৫০-এর উপর ব্যাটিং গড় আছে ডিভিলিয়ার্সের। করেছেন যথাক্রমে ৮৫০০ এবং ৯৫০০-এর উপর রান।